«Nyhet - 30 gyldenbrune rensdyrkaker i viltsaus». Joika lanseres i kolonialforretning i januar 1961. Foto: E. Rude, Byhistorisk samling, Oslo Museum. 
**VILTi**, tidligere **Joika**, er et merkenavn for hermetiske farsekaker, produsert under varemerket Terina, som eies av Nortura SA. VILTi er Norges mest solgte middagshermetikk.

Kakene
------

Hver boks hadde et nettinnhold på 800 gram, 50 % kaker og 50 % saus. Fra februar 2020 ble hermetikkboksen erstattet av pappkartonger på 500 gram. Reinsdyrkakene lages av kjøtt fra storfe, rein og sau. Kjøttinnholdet totalt er 36 % og innholdet av reinkjøtt 11 %. Øvrige ingredienser er vann, potetmel, hjertekjøtt av storfe, blodprotein fra svin, svor, ister, krydder (i form av salt, pepper, muskat, ingefær og allehånde) samt melkeprotein og maisglukose.

Sausen
------

Sausen kalles viltsaus og tilberedes av vann, hvetemel, vegetabilsk fett (fra palme-, kokos- og rapsolje), geitost, vegetabilsk buljong, natriumglutamat, gjærekstrakt, sukker, løk, grønnsaksekstrakt, maltodekstrin, hvitløk, selleri, myse- og fløtepulver og karamellfarge.

Historikk
---------

Joika har vært på markedet siden 1960 og ble opprinnelig utviklet og lansert av selskapet P. Hollup AS, Trondheim, senere overtatt av Homes Produkter i Harstad. Gjennom årene har produksjonsvirksomheten og merket skiftet eiere flere ganger. Selskapet Thermex ble etablert i Namsos i 1983 og bygde opp en egen fabrikk. Både Nidar og Trønder-Mat har vært inne på eiersiden.

Inntil navnet ble endret til VILTi var hovedelementet i dekoren på boksen en samegutt, utført av Knut Yran.

Joika-debatten 2020
-------------------

Debatten om Joika-merkevaren startet med lansering av kampanjen «Joika» gjennom et samarbeid mellom Nortura og gjenbrukstjenesten Tise på Instagram. Kampanjen ble sterkt kritisert  av Samerådet, med påstand om at merkevaren og kampanjen var uttrykk for kulturell appropriasjon, Avisa *Nordlys* kommenterte saken på en måte som fikk flere samiske skribenter og kulturpersonligheter til å kritisere avisen og perspektivet i lederartikkelen. *Nordlys* beklaget og endret senere ordlyden i kommentarartikkelen. Debatten førte til at Nortura ønsket dialog med samiske organisasjoner og interessenter.

Sommeren 2020 kunngjorde Nortura endringer i navn og design av produktet. 28. august 2021 kunngjorde Nortura at det nye navnet på produktet er **VILTi**.

Salg
----

I 2002 ble det solgt 1 909 000 bokser i Norge. Produktet har sin toppsesong i forbindelse med påske.

Referanser
----------

1. ↑  Torgersen, Hilde (6. februar 2020). «Slutt på Joikakaker i hermetikkboks». *NRK Rogaland*. Besøkt 23. april 2020.
2. 1 2  Produsentens informasjonsside[*død lenke*], besøkt 15. februar 2010
3. ↑  Thomas Holst-Hansen (14. april 2003). «Kultur på boks». *Dagbladet*. Besøkt 29. august 2021.
4. ↑  Andreas Høyer (13. april 2020). «Lansering av «Joika»-klær ble brått avsluttet: – Vi ønsker absolutt ikke å såre noen»Betalt abonnement kreves. *Nordlys*. Besøkt 4. juli 2020.
5. ↑  «Joikakaker - et ekko av fornorskingen». *Sámi magasiidna*. 24. april 2020. Arkivert fra originalen 4. juli 2020. Besøkt 4. juli 2020.
6. ↑  «Ta det rolig». *Nordnorsk Debatt*. 23. april 2020. Arkivert fra originalen 23. april 2020. Besøkt 4. juli 2020. «Innholdet i den opprinnelige lederartikkelen er endret og justert i ettertid.»
7. ↑  Ella Marie Hætta Isaksen (21. april 2020). «Jeg kommer aldri til å roe meg ned». *Dagbladet*. Besøkt 4. juli 2020.
8. ↑  «En lære i krenkelsesdisiplin». *Nordnorsk Debatt*. Arkivert fra originalen 4. juli 2020. Besøkt 4. juli 2020.
9. ↑  Anne Biret Holmestrand; Mette Ballovara (21. april 2020). «Nordlys legger seg flat – beklager lederartikkel om hårsåre samer». *NRK Sápmi*. Besøkt 4. juli 2020.
10. ↑  Nils Martin Silvola (22. april 2020). «Skrev om samisk «krenkelseshysteri» på lederplass – nå beklager Nordlys». *Journalisten*. Besøkt 4. juli 2020.
11. 1 2  «Vi brukte ord som ikke skulle vært benyttet». *Nordnorsk Debatt*. Arkivert fra originalen 4. juli 2020. Besøkt 4. juli 2020.
12. ↑  Saue, Ole Alexander (22. april 2020). «Nordlys legger seg flat etter lederartikkel». *Medier24*. Besøkt 4. juli 2020.
13. ↑  Grønneberg, Anders (23. april 2020). «Samegutten kan forsvinne». *Dagbladet*. Besøkt 4. juli 2020.
14. ↑  «Nortura moderniserer Joika». *Nortura* (pressemelding). NTB. 2. juli 2020. Besøkt 4. juli 2020.
15. ↑  Kristina Kalinina; Kristin Humstad; Knut Anders Finnset (28. august 2021). «Joikakakene har fått nytt navn – dette heter de nå». *NRK Troms og Finnmark*. Besøkt 28. august 2021.